**TED** ehk **Technology, Entertainment, Design** ('tehnoloogia, meelelahutus, disain') hõlmab hulka Ameerika Ühendriikide meediaorganisatsiooni TED Conferences LLC üle maailma korraldatavaid konverentse. Kui TEDi esialgne rõhuasetus oli tehnoloogial ja disainil, siis hiljem on populaarseteks teemadeks saanud ka teadus, kultuur ja poliitika. Meediaorganisatsiooni konverentse haldab ettevõtja Chris Anderson mittetulundusorganisatsiooni Sapling Foundation kaudu. TED toimus esimest korda Richard Saul Wurmani juhtimisel 1984. aastal ja oli mõeldud ühekordse üritusena. Iga-aastased konverentsid said alguse 1990. aastal USA California osariigis Montereys.

TEDi kuraator Chris Anderson 2007. aastal
TEDi peakonverents toimub alates 2014. aastast Kanadas Vancouveris. Varem peeti seda igal aastal USAs Long Beachil. Ürituse nn satelliitkonverents TEDActive toimub Kanadas Whistleris (enne 2014. aastat USAs Palm Springsis). TEDi üritused toimuvad peale Põhja-Ameerika ka Euroopas ja Aasias. Neid kõnesid esitatakse otseülekandena internetis. 

TEDil käsitletakse erinevaid teemasid, mis on seotud nii teaduse kui ka kultuuriga. Sageli teevad esinejad seda mõne (isikliku) loo jutustamise kaudu. Igal esinejal on aega 18 minutit, mille jooksul peab ta esitama oma mõtteid võimalikult uuenduslikul ja köitval moel.

TEDil on esinenud teiste seas Bill Clinton, Jane Goodall, Malcolm Gladwell, Al Gore, Gordon Brown, Richard Dawkins, Bill Gates, Google'i rajajad Larry Page ja Sergei Brin ning paljud Nobeli auhinna võitjad.

Alates 2013. aasta maist on internetis kõigile vaadatavad üle 1500 konverentsiettekande. Kui 2009. aasta jaanuariks oli TEDi videoid vaadatud 50 miljonit korda, siis 2011. aasta juunis ületas vaatamiste arv 500 miljonit ja 13. novembril 2012. aastal kerkis see üle miljardi.

TED Prize
---------

2005. aastal hakati välja andma TED Prize'i auhinda. Kuni 2010. aastani premeeriti igal aastal kolme isikut 100 000 dollariga. Samal aastal otsustati hakata edaspidi valima ainult ühte võitjat. 2013. aastal muudeti preemia suurus miljoniks dollariks. Rahasumma aitab esinejatel täita nende maailmamuutvat soovi.

Projektid ja üritused
---------------------

### TEDGlobal

Andersoni juhtimisel alustati 2005. aastal TEDGlobaliga, mis keskendub rohkem rahvusvahelisele tegevusele. See on toimunud Oxfordis (2005, 2009 ja 2010), Mysore'is (2009. aasta TEDIndia), Arushas (2007. aasta TEDAfrica) ja Edinburghis (2011, 2012 ja 2013). 2014 peeti konverents Rio de Janeiros, 2015 Londonis ning 2017 uuesti Tansaanias Arushas. TEDGlobali eestvedaja on Šveitsi päritoluga Bruno Giussani.

### TED Translators

Tõlkeprojekti alustati 2009. aasta mais. Selle eesmärk on TEDi eestvedaja Chris Andersoni sõnul "jõuda nende 4,5 miljardi inimeseni maailmas, kes ei räägi inglise keelt". Kasutatakse platvormi, kus igaüks saab tõlkida. 2015. aastaks oli TEDi teoseid/kõnesid tõlgitud 107 keelde ning seda olid teinud 38 173 vabatahtlikku tõlkijat. Tänu projektile suurenes huvi TEDi veebilehe vastu väljaspool USAd 350%, Aasias 600% ja Lõuna-Aafrikas rohkem kui 1000%.

### TEDx

Alates 2009. aastast lubab Sapling Foundation korraldada TEDi konverentsidega sarnaseid **TEDxi** konverentse, mis on kohalike inimeste algatatud ja TEDi konverentsidest täiesti eraldiseisvad. 2012. aasta seisuga olid TEDxi konverentsid toimunud 1200 linnas, mis asuvad enam kui 130 riigis. Eestis toimuvad regulaarselt TEDxTallinn ja TEDxTartu.

### TED-Ed

TED-Ed on TEDi YouTube'i kanal, mis avaldab lastele mõeldud animeeritud hariduslikke videoid. Kanalil on 2019. aasta septembri seisuga üle 10 miljoni tellija ja rohkem kui 1,5 miljardit vaatamist.

### TED Interview

"The TED Interview" on iganädalane taskuhäälingusaade, mida on korraldatud alates 16. oktoobrist 2018. Selles saates vestleb Chris Anderson inimestega, kes on esinenud TEDi konverentsil. See annab võimaluse õppida lähemalt tundma esinejat ja tema tegemisi. Iga intervjuu kestab 45 minutit kuni tund.

Tuluallikad
-----------

TED teenib tulu konverentside osalustasudest, sponsorlusest, annetustest, autoriõigustasudest ja raamatute müügist. Peale selle tuleb osa tulust, näiteks videote puhul, reklaamindusest.

2006. aastal oli konverentsi osalustasu 4400 dollarit inimese kohta ja seal sai osaleda ainult kutsetega. 2007. aastal muudeti süsteemi ning käiku läks aastane tellimus, mis sisaldas konverentsil osalemist, võrgustiku loomise tööriistu (*networking*), konverentsi DVD-salvestist ja muid privileege. 2018. aasta konverentsi osalustasu oli 10 000 dollarit. 

### Kriitika

TEDi esinejatele ei maksta tasu. See-eest hüvitatakse neile kõik vajalik selleks, et nad saaksid konverentsil esineda (transport, majutus jne). Tasu puudumise üle on pahameelt avaldanud näiteks ajakirjanik Frank Swain, kes keeldus TEDxi üritusel seepärast esinemast.

Viited
------

1. ↑  "History of TED".
2. ↑  TED: Ideas Worth Spreading TED Conferences. Vaadatud 29.08.2013
3. ↑  TED|Talks|List. TED Conferences. Vaadatud 29.08.2013
4. ↑  With 500 Million Views, TED Talks Provide Hope for Intelligent Internet Video. Mashable. Vaadatud 27.06.2011
5. ↑  TED reaches its billionth video view! TED blogi. Vaadatud 13.11.2012
6. ↑  "Past TEDs | Conferences | About | TED".
7. ↑  "TED Open Translation Project".
8. ↑  "Dashboard - TED | Amara".
9. ↑  "At 1-Year Anniversary, TED's Open Translation Project Celebrates More Than 7,000 Completed Translations From 4,000 Volunteers in 75 Languages".
10. ↑  Here's Why TED and TEDx are So Incredibly Appealing (infographic) Forbes. Vaadatud 19.06.2012
11. ↑  "Lessons Worth Sharing".
12. ↑  "Podcasts that inspire with the head of TED, Chris Anderson".
13. ↑  "How TED works".
14. ↑  "Speaking at TED".
15. ↑  Swain, Frank. "Why I'm Not a TEDx Speaker".

Välislingid
-----------

* Schumpeter: Ideas reinven TED | The Economist
* Mick Brown. "'I was losing $1 million a day, every day for 18 months': Meet Chris Anderson, the man behind TED talks" The Telegraph, 29.04.2016